**ПРОЕКТ!**

**ДО**

**МИНИСТЕРСКИЯ СЪВЕТ**

**НА РЕПУБЛИКА БЪЛГАРИЯ**

### Д О К Л А Д

**ОТ**

**БОРИСЛАВ САНДОВ - МИНИСТЪР НА ОКОЛНАТА СРЕДА И ВОДИТЕ**

**Относно:** *проект на Постановление на Министерския съвет за приемане на Наредба за отпадъците от обувки и текстил*

**УВАЖАЕМИ ГОСПОДИН МИНИСТЪР – ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

На основание чл. 31, ал. 2 от Устройствения правилник на Министерския съвет и на неговата администрация (УПМСНА), представям на Вашето внимание проект на Постановление на Министерския съвет за приемане на Наредба за отпадъците от обувки и текстил.

**Причини, които налагат приемането на проекта на Наредба за отпадъците от обувки и текстил:**

Към настоящия момент в България отпадъците от обувки и текстил, генерирани от българските домакинства попадат директно в контейнерите за битов отпадък. Не малка част от тях са обект и се третират посредством нерегламентирани практики чрез изгаряне с цел отопление, което оказва неблагоприятен ефект както върху човешкото здраве, така и върху компонентите на околната среда.

Директива (ЕС) 2018/851 на Европейския парламент и на Съвета от 30 май 2018 г. за изменение на рамковата директива 2008/98/ЕО относно отпадъците въвежда нови и променя част от разпоредбите за управлението на отпадъците. Въвежда се изискване за разделно събиране на отпадъци от обувки и текстил. Директивата е напълно транспонирана в българското законодателство чрез Постановление на Министерския съвет № 420 от 31.12.2020 г. за изменение и допълнение на нормативни актове на Министерския съвет (обн., ДВ, бр. 2/2021 г.) и Закон за изменение и допълнение на Закона за управление на отпадъците (обн., ДВ, бр. 19/2021 г.), но доколкото този поток отпадъци не е бил предмет на специфична нормативна уредба, се налага приемане на нов акт, с който да се осигури прилагане на вече транспонирани изисквания на правото на Европейския съюз.“

В чл. 11, параграф 1 се добавя изискването: При спазване на член 10, параграфи 2 и 3, държавите членки въвеждат разделно събиране най-малкото за хартия, метал, пластмаса и стъкло, а от 1 януари 2025 г. и за текстил. Също така „До 31 декември 2024 г. Комисията разглежда възможността за определянето на цели за подготовка за повторна употреба и рециклиране на отпадъците от строителство и разрушаване и техните фракции от специфични материали, текстилните отпадъци, отпадъците от търговски дейности, неопасните промишлени отпадъци и други потоци от отпадъци, както и на цели за подготовката за повторна употреба на битовите отпадъци и цели за рециклиране на битовите биологични отпадъци.

Законодателният пакет на Европейската комисия, задължава държавите-членки на ЕС да предприемат мерки за предотвратяване образуването на отпадъци от текстил, част от потока на битови отпадъци чрез насърчаване на тяхната повторната употреба, чрез задължителното им разделно събиране.

Понастоящем в законодателството на Република България и в подзаконовите нормативни актове по прилагането му, не съществува нормативен акт – правна рамка, която да обединява цялата дейност, свързана и концентрирана по отношение на отпадъците от обувки и от текстил, изискванията за разделното им събиране, транспортирането, съхраняването, и последващото третиране, в т.ч. рециклирането, оползотворяването и/или обезвреждането на отпадъци от обувки и текстил /тук и по-долу за краткост: „ООТ“/, предотвратяването и ограничаването на замърсяването на въздуха, водите и почвите, както и ограничаването на риска за човешкото здраве и околната среда в резултат на третирането и транспортирането на тези отпадъци, случаите и условията за носене на отговорност от първоначалния причинител на ООТ по цялата верига от неговото събиране до третирането му, както и за споделяне и прехвърляне на отговорността между лицата, участващи във веригата за събиране и третиране на ООТ, мерките, които определят носенето на разширена отговорност от производителите, в т.ч. лицата, които пускат на пазара обувки и текстил, създаването на системи за разделно събиране на ООТ.

Законодателните решения дадени от Закона за управление на отпадъците /ЗУО/ не създават такива правила и не дават възможност за прилагане на ефективни мерки за реализиране на целите. В същото време Република България, като държава – членка започна да изгражда инфраструктура за управление на отпадъците и на редица места такава действа и е в експлоатация. Поради това е от основно значение да се определят ясни дългосрочни цели на политиката, за да се насочват мерките и инвестициите, по-специално като се предотвратява създаването на структурен свръхкапацитет за третиране на остатъчни отпадъци и блокирането на рециклируеми материали на по-ниските равнища на йерархията на отпадъците. За тези цели е необходима създаване на нормативен акт, който да дава конкретна и изчерпателна правна рамка.

Към настоящия момент отделни елементи на кръговата икономика са залегнали в ЗУО, като принципа на Разширената отговорност на производителя, която обаче не стига дотам да отчита спецификите на отделни видове отпадъци, а това се оказва от особено значение в икономически, социален и екологичен аспект. Както посочва Директива 2008/98/ЕО, Опитът сочи, че независимо от разпределението на отговорностите за управлението на отпадъците между публичните и частните организации, системите за управление на отпадъците могат да допринесат за постигането на кръгова икономика и че решението относно разпределянето на отговорностите често зависи от географските и структурните условия. Затова правилата, установени в директивата, позволяват съществуването както на системи за управление на отпадъците, при които общините носят общата отговорност за събиране на битовите отпадъци, така и на системи, при които тези услуги се възлагат на частни оператори, или всякакъв друг вид разпределение на отговорностите между обществени и частни организации. Изборът на система или евентуалната ѝ смяна остава отговорност на държавите членки. В този смисъл е разработен и създаден проектът за Наредба за отпадъците от обувки и текстил.

В Закона за опазване на околната среда (ЗООС) се съдържат основните принципи на съвременната европейска екологична политика и се очертават принципите за защита на компонентите на околната среда – като например „устойчиво развитие”, „предимство на предотвратяване пред обезвреждане”, „замърсителят плаща” и интегрирането на политиката на опазване на околната среда в секторните и регионалните политики, законът не отчита предизвикателствата с оглед на управлението на битовите отпадъци, които произтичат от техния твърде сложен и смесен състав, непосредствената близост на образуваните отпадъци до гражданите, много голямата видимост в рамките на обществото, както и от тяхното въздействие върху околната среда и човешкото здраве. Управлението на битовите отпадъци и отпадъците от промишлеността, получени от текстил и обувки, изисква по-адекватна и оттам по-сложна система, включваща ефикасна система за събиране, ефективна система за сортиране и подходящо проследяване на потоците от отпадъци, активно участие на гражданите и предприятията, инфраструктура, адаптирана към конкретния състав на отпадъците, и добре изградена система за финансиране.

Не са уредени отделни въпроси, свързани с взаимодействието и координацията между компетентните органи както на национално ниво, така и между компетентните органи на Република България, Европейската комисия и компетентните органи на другите държави членки. Съществуват предпоставки за заобикаляне на разпоредбите, които затрудняват официалния контрол при проследяването на всички елементи при пускането на пазара на дрехи втора употреба при дейности, квалифициращи се като такива по повторна употреба. Недостатъчно ясно са дефинирани или изобщо не са определени основни понятия, отнасящи се до лицата, които пускат на пазара обувки и текстил, материалното оползотворяване, предоставяне на пазара, повторна употреба, предварително третиране, подготовка за повторна употреба.

**Целите, които се поставят с приемането на проекта на Наредба за отпадъците от обувки и текстил:**

Основните формулирани цели, които се постигат с приемане на Наредбата:

1. Изпълнение на европейските изисквания за предприемане на мерки за предотвратяване образуването на отпадъци от текстил като част от потока на битовите отпадъци, чрез насърчаване на повторната употреба

2. Въвеждане на задължително разделно събиране на отпадъците от обувки и текстил.

3. Прекратяване на нерегламентираните практики по изгаряне на отпадъци от обувки и текстил с цел отопление от определени групи граждани с нисък социален статус.

4. Предотвратяване и намаляване на вредното въздействие върху околната среда и здравето на човека от образуването и управлението на отпадъците от обувки и текстил

5. Увеличаване количеството на повторно употребени, рециклирани и оползотворени чрез други операции отпадъци от обувки и текстил за ограничаване на обезвреждането им и намаляване на отрицателните въздействия от използването на ресурсите и повишаването на ефикасността от такова използване.

6. Увеличаване на количествата рециклирани битови отпадъци и намаляване на количеството депонирани битови отпадъци във връзка с изпълнение на целите за битовите отпадъци, съгласно Рамковата директива за отпадъците (2008/98/ЕО изменена с Директива (ЕС)2018/851 на Европейския парламент и Съвета от 30 май 2018 г.) и Директива (ЕС)2018/850 на Европейския парламент и Съвета от 30 май 2018 г. за изменение на Директива 1999/31/ЕО:

7. Предприемане на мерки от лицата, участващи в проектирането, производството, разпространението и потреблението на обувки и текстил, както и от лицата, които извършват дейности с отпадъци от обувки и текстил, за ограничаване вредното въздействие на обувките и текстила през целия им жизнен цикъл и на образуваните от тях отпадъци върху човешкото здраве и околната среда.

**Финансови и други средства необходими за прилагането на Наредбата**

Лицата, които пускат на пазара обувки и текстил отгаварят за разделното събиране, транспортирането, съхраняването, подготовката за повторна употреба, рециклирането, оползотворяването и обезвреждането на ООТ, образувани от пуснатите от тях на пазара продукти. За изпълнение на целите се изгражда система за разделно събиране на отпадъци от обувки и текстил (закупуване на съдове, техника за събиране и транспортиране, изграждане на специализирани площадки за безвъзмедно предаване, наемане на работна ръка, администриране, създане на система за последващо оползотворяване и обезвреждане). Източник на средствата за изграждане на системата са приходите от продуктова такса.

Разходите за организиране и функциониране на системата за оползотворяване на отпадъците от обувки и текстил (ООТ) са изчислени на база на следните допускания: oбщия брой на населението на страната за периода 2020-2025 г., прогнозиран въз основа на последните актуални данни на НСИ, както и целите за събиране и оползотворяване на отпадъци от обувки и текстил (кг/жител/год.).

При определяне на броя и разположението на местата за разделно събиране на ООТ се отчита броят на жителите в съответното населено място, като системите за разделно събиране осигуряват най-малко едно място на 5 000 жители. Предвид това, както и на база на прогнозата за общо събраното количество на ООТ е изчислен необходимият брой контейнери по години за периода до 2025 г. За целта е направено допускането, че населението на страната е разпределено неравномерно и по-голямата част от жителите населяват големите градове, където се очаква по-голям обем на събраните ООТ. Прогнозният брой на необходимите контейнери за 2023 е 2 933 бр.. По експертна оценка разходите за закупуване на контейнери възлизат на около 6 452 115 лв.

С оглед осигуряване на необходимата инфраструктура, машини и съоръжения за събиране, съхраняване и предварително третиране на разделно събраните ООТ, към всяка от съществуващите Регионални системи за управление на отпадъци (РСУО) е предвидено изграждане на отделна площадка, като прогнозните разходи за изграждане на площадки за 2023 г. са в размер на 21 267 510 лв.

За извозване на събраните ООТ са прогнозирани транспортни разходи от населените места до площадките за събиране, съхраняване и предварително третиране на разделно събраните ООТ, които за 2023г. възлизат на 26 915 816 лв.

Прогнозираните административни разходи за 2023 г. са в размер на 4 925 230 лв.

**Очакваните резултати от прилагането включително финансовите, ако има такива:**

С приемането на проекта на Наредба за отпадъците от обувки и текстил се предвижда да се създаде възможност за изпълнение на изискванията на Директива (ЕС) 2018/851 на Европейския парламент и на Съвета от 30 май 2018 г за изменение на Рамковата Директива 2008/98/ЕО относно отпадъците, а именно: „С цел да се избегне третирането на отпадъци, при което се задържат ресурси на по-ниските нива на йерархията на отпадъците, да се увеличат процентите на подготовка за повторна употреба и рециклиране, да се осигурят възможности за висококачествено рециклиране и да се насърчи усвояването на качествени вторични суровини, държавите членки следва да гарантират по-добро изпълнение на задължението за разделно събиране на отпадъците, включително задължението за въвеждане на разделно събиране най-малкото за отпадъците от хартия, метал, пластмаса и стъкло, което трябваше да бъде изпълнено до 2015 г., както и следва да въведат разделно събиране за биологичните отпадъци, опасните отпадъци, образувани от домакинства, и текстилните отпадъци.“

Нормативната уредба ще бъде променена в съответствие с изискванията на Директива (ЕС) 2018/851 на Европейския парламент и на Съвета от 30 май 2018 г за изменение на рамковата директива 2008/98/ЕО за отпадъците.

С приемането на проекта на Наредба, ще бъдат въведени отговорности и задължения за разделното събиране на отпадъците от обувки и текстил и последващото им третиране на лицата пускащи на пазара обувки и текстил.

С прилагането на принципа на „разширената отговорност на производителя“ при управлението на отпадъци от обувки и текстил ще се насърчи предотвратяването, разделното събиране, повторната употреба, рециклирането, както и оползотворяване им.

Ще бъдат отстранени слабости в областта на управление на отпадъците от обувки и текстил, чрез предприемане на мерки за предотвратяване образуването на отпадъци от текстил, като част от потока на битовите отпадъци като: въвеждане на изисквания за пускане на пазара на обувки и текстил; осигуряване на разделно събиране на ООТ; подготовка за повторна употреба и/или рециклиране.

Приемането на проекта на Наредба ще доведе до: прекратяване на нерегламентираните практики по изгаряне на отпадъци от обувки и текстил с цел отопление от определени групи граждани с нисък социален статус; предотвратяване и намаляване на вредното въздействие върху околната среда и здравето на човека от образуването и управлението на отпадъците от обувки и текстил; увеличаване количеството на повторно употребени, рециклирани и оползотворени чрез други операции отпадъци от обувки и текстил за ограничаване на обезвреждането им и намаляване на отрицателните въздействия от използването на ресурсите и повишаването на ефикасността от такова използване; увеличаване на количествата рециклирани битови отпадъци и намаляване на количеството депонирани битови отпадъци във връзка с изпълнение на целите за битовите отпадъци, съгласно Рамковата директива за отпадъците и Директива (ЕС)2018/850 на Европейския парламент и Съвета от 30 май 2018 г. за изменение на Директива 1999/31/ЕО; предприемане на мерки от лицата, участващи в проектирането, производството, разпространението и потреблението на обувки и текстил, както и от лицата, които извършват дейности с отпадъци от обувки и текстил, за ограничаване вредното въздействие на обувките и текстила през целия им жизнен цикъл и на образуваните от тях отпадъци върху човешкото здраве и околната среда.

Прилагането на тези изисквания е предназначено да доведе до пресичане на възможността за осъществяване на известните негативни практики и до постигане на резултат от прилагането на предвидените в проекта за наредба мерки за управление на тези отпадъци, в съответствие с актуалното и специално европейско законодателство.

Усъвършенстването на управлението на отпадъци от обувки и текстил ще доведе до: опазване, съхранение и подобряване на качеството на околната среда; опазване на човешкото здраве; разумното, ефективното и рационалното използване на природните ресурси; насърчаване принципите на кръговата икономика; увеличаване използването на енергия от възобновяеми източници; повишаване на енергийната ефективност; намаляване зависимостта на Съюза от вносни ресурси, като по този начин се осигуряват нови икономически възможности и дългосрочна конкурентоспособност.

Проектът на Постановление няма да окаже въздействие върху държавния бюджет, поради което се придружава от финансова обосновка по формата на приложение № 2.2 към чл. 35, ал. 1, т. 4, буква „б“ от Устройствения правилник на Министерския съвет и неговата администрация за актове, които не оказват въздействие върху държавния бюджет, тъй като въведената с Наредбата разширена отговорност на производителя създава финансов механизъм, които няма отношение към държавния бюджет.

**УВАЖАЕМИ ГОСПОДИН МИНИСТЪР–ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

Във връзка с гореизложеното и на основание чл. 8, ал. 3 от Устройствения правилник на Министерския съвет и на неговата администрация, предлагам проекта на Постановление на Министерския съвет за приемане на Наредба за отпадъците от обувки и текстил да бъде разгледан и приет на заседание на Министерския съвет.

**БОРИСЛАВ САНДОВ**

*МИНИСТЪР НА ОКОЛНАТА СРЕДА И ВОДИТЕ*